TRITN เฮ! ศาลฯพิพากษาสั่งคู่กรณีชดใช้ 60 ลบ. พร้อมดอกเบี้ย เหตุบ.ย่อยฟ้องเรียกค่ามัดจำคืน
TRITN เฮ! ศาลฯพิพากษาสั่งคู่กรณีชดใช้ 60 ลบ. พร้อมดอกเบี้ย เหตุบ.ย่อยฟ้องเรียกค่ามัดจำคืน
29 พ.ย. 2562

บริษัท ไทรทัน โฮลดิ้ง จำกัด (มหาชน) หรือ TRITN เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า สืบเนื่องจาก บริษัท ลูเซนท์ เอ็นเนอร์จี จำกัด (Lucent) ซึ่งเป็นบริษัทย่อยของ บริษัท ไทรทัน เอ็นจีเนียริ่ง แอนด์ คอนสตรัคชั่น จำกัด (มหาชน) (TTEC) และ TTEC ซึ่งเป็นบริษัทย่อยของบริษัทฯ ได้ดำเนินการยื่นฟ้องคดีเกี่ยวกับการเรียกร้องเงินมัดจำคืน จำนวน 120,000,000 เมื่อวันที่ 31 ม.ค.2562 ต่อศาลแพ่ง ในคดีหมายเลขดำที่ พ.510/2562 ระหว่าง บริษัท ลูเซนท์ เอ็นเนอร์จี จำกัด โจทก์ กับบริษัท สยามพลังงานทดแทน จำกัด จำเลยที่ 1, บริษัท ประสงค์ธรรม จำกัด จำเลยที่ 2, บริษัท ตระกูลพาณิชย์มุกดาหาร (1991) จำกัด จำเลยที่ 3, นายสมฤกษ์ ภูมิไธสง จำเลยที่ 4, นางสาวปวิมล เจริญสุข จำเลยที่ 5, นายสุระเดช บำรุงนอก จำเลยที่ 6, นายไพโรจน์ ประเสริฐยิ่ง จำเลยที่ 7, นายอรรถกร เพ็งไธสง จำเลยที่ 8 และนายเฉลิมวุธ ปัญญาสวัสดิ์ จำเลยที่ 9 นั้น
บัดนี้ เสร็จสิ้นการดำเนินกระบวนการพิจารณาในศาลชั้นต้นแล้ว โดยเมื่อวันที่ 28 พ.ย.2562 เมื่อเวลา 09.00 น. ศาลชั้นต้นได้พิพากษาให้จำเลยทั้งเก้าร่วมกันชำระเงิน จำนวน 60,000,000 บาท พร้อมดอกเบี้ยอัตาร้อยละ 7.5 ต่อปีของต้นเงินดังกล่าวนับตั้งแต่วันที่ 7 เม.ย.2559 เป็นต้นไป และร่วมกันชำระเงิน จำนวน 60,000,000 บาท นับตั้งแต่วันที่ 22 เม.ย.2559 เป็นต้นไป จนกว่าจะชำระเสร็จแก่โจทก์ กับให้จำเลยทั้งเก้า ร่วมกันใช้ค่าฤชาธรรมเนียมแทนโจทก์ โดยกำหนดค่าทนายความ 90,000 บาท เฉพาะค่าขึ้นศาลให้ใช้แทนเท่าทุนทรัพย์ที่โจกท์ชนะคดี คำขออื่นนอกจากนี้ให้ยก”
ทั้งนี้ ศาลกำหนดคำบังคับให้จำเลยทั้งเก้าปฏิบัติตามคำพิพากษาภายใน 30 วัน หากไม่ปฏิบัติตามอาจถูกยึดทรัพย์ ถูกจับ จำขัง และบังคับคดีตามกฎหมายต่อไป
ในขณะนี้ คำพิพากษาดังกล่าวยังไม่ถึงที่สุด โดยจำเลยทั้งเก้าคงมีสิทธิอุทธรณ์คำพิพากษาต่อศาลอุทธรธ์ภายในระยะเวลาตามที่กฎหมายกำหนดต่อไปได้ อนึ่ง หากมีความคืบหน้าในเรื่องนี้ประการใด บริษัทจะแจ้งให้ทราบต่อไป